ओंटेरियो
ओंटेरियो () कनाडा के तेरह गो प्रांत आ राज्यक्षेत्र में से एगो प्रांत बा। बिचला कनाडा में स्थित ई प्रांत, कनाडा के सभसे बेसी आबादी वाला प्रांत हवे, जहाँ देस के लगभग 38.3 परसेंट लोग रहे ला। रकबा के हिसाब से ई दुसरा सभसे बड़हन प्रांत हवे (क्यूबेक के बाद)। राज्यक्षेत्र सभ के सामिल कइल जाय तब ई कनाडा के चउथा सभसे बड़हन क्षेत्र हवे (नार्थवेस्ट टेरिटरी आ नुनावुत एकरा ले बड़ बाड़ें)। कनाडा देस के राजधानी ओटावा एही प्रांत में बाटे आ कनाडा के सभसे बड़ शहर टोरंटो भी एही प्रांत में बा जे एकर प्रांतीय राजधानियो हवे।

ओंटेरियो के पच्छिम में मैनीटोबा प्रांत, उत्तर में हडसन खाड़ी आ जेम्स खाड़ी, आ पूरुब में आ उत्तर-पूरुब में क्यूबेक प्रांत बाड़ें; एकर दक्खिनी सीमा अमेरिका के पाँच गो राज्यन से सटल बाटे (पच्छिम से पूरुब के क्रम में) मिनेसोटा, मिशिगन, ओहायो, पेंसिलवेनिया आ न्यू यॉर्क। ओंटेरियो के लगभग पूरा सीमा जे अमेरिका के साथे बा, जलमार्ग सभ के सहारे बाटे, चाहे ऊ नदी होखें चाहे झील। इनहन में लेक ऑफ़ द वुड्स, रेनी नदी, पिजन नदी, सुपीरियर झील, सेंट मारिस नदी, ह्यूरन झील, सेंट क्लेयर झील, डेट्रॉइट नदी, इरी झील, नियाग्रा नदी, ओंटेरियो झील आ सेंट लॉरेंस नदी शामिल बाड़ें। खाली भर लगभग 1 किलोमीटर के जमीनी बाडर मिनेसोटा के साथे, पोर्ताज के रूप में बने ला।

भूगोलीय रूप से ओंटेरियो के दू हिस्सा में बाँटल जाला, उत्तरी ओंटेरियो आ दक्खिनी ओंटेरियो। अधिकतर खेती जोग जमीन आ आबादी दक्खिनी ओंटेरियो में बाटे। एकरे बिपरीत बड़हन उत्तरी ओंटेरियो में छिटपुट आबादी बा जहाँ कड़ेरे जाड़ परे ला आ बहुधा बन वाला इलाका बाड़ें।

 
कनाडा के प्रांत आ राज्यक्षेत्र